
Text rozhodnutia
Súd: Krajský súd Bratislava Spisová značka: 1S/100/2015 Identifikačné číslo súdneho spisu: 1015200636 Dátum vydania rozhodnutia: 30. 04. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:1015200636.1 Uznesenie Krajský súd v Bratislave v právnej veci žalobcu: Q. D. U., maloletý, nar. XX.X.XXXX, O. XX, XXX XX M. J., zastúpený: F. U., otec maloletého, nar. X.X.XXXX, O. XX, XXX XX M. J., proti žalovanému: Ústredie práce, sociálnych vecí a rodiny, Špitálska 8, 812 67 Bratislava, o preskúmanie zákonnosti rozhodnutia žalovaného č. UPS/US1/SSVOPPKPC2/SOC/2015/1623/Rk zo dňa 2.3.2015, takto r o z h o d o l : Krajský súd v Bratislave p o s t u p u j e vec Krajskému súdu v Nitre. o d ô v o d n e n i e : Žalobou doručenou Krajskému súdu v Bratislave dňa 16.4.2015 sa žalobca domáhal preskúmania zákonnosti rozhodnutia žalovaného č. UPS/US1/SSVOPPKPC2/SOC/2015/1623/Rk zo dňa 2.3.2015, ktorým je orgán s pôsobnosťou pre celé územie Slovenskej republiky. Podľa ust. § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa ust. § 85 ods. 1 O.s.p. je všeobecným súdom občana súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. V správnom súdnictve miestna príslušnosť vo všeobecnosti vymedzuje rozsah pôsobnosti medzi jednotlivými súdmi toho istého druhu, pričom výkon právomoci súdov je obmedzený na určitý obvod, v ktorom je zriadený určitý súd. Súdy rovnakého druhu sa odlišujú tým, že každý z nich má presne vymedzený územný obvod, v rámci ktorého koná. Miestne príslušným je zásadne súd, v ktorého obvode má sídlo správny orgán, ktorého rozhodnutie a postup preskúmava, ak nie je ustanovené inak (§ 246a ods. 1 prvá veta O.s.p.). Ak však ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (§ 246a ods. 1 druhá veta O.s.p.). Žalovaný správny orgán je dekoncentrovaný orgán štátnej správy s pôsobnosťou pre celé územie Slovenskej republiky, preto miestne príslušným je v tomto prípade krajský súd, v ktorého obvode je všeobecný súd žalobcu. Všeobecným súdom žalobcu je Okresný súd Nitra, ktorý je v obvode Krajského súdu v Nitre, preto je daná miestna príslušnosť tohto krajského súdu. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Nakoľko v uvedenej veci bolo zistené, že Krajský súd v Bratislave nie je miestne príslušný na konanie v predmetnej veci, vec bude po právoplatnosti tohto uznesenia postúpená Krajskému súdu v Nitre. Poučenie: Proti tomuto uzneseniu nie je prípustné odvolanie.

